Een van Brussel se groot trekpleisters is die groot verskeidenheid fynproewer-restaurante. Gegewe sy kosmopolitiese aard, is daar ‘n aanvraag na bykans alle bekende etniese kookkunste. Rue des Bouchères, wat uitloop op die Grand Place, is die hart van die restaurant-distrik. Kelners doen hulle bes om klante van die straat af te werf, en die meeste van hulle is sowel oortuigend as dikvellig! Ofskoon uiteet hier bitter duur kan wees, is dit tog moontlik om goeie waarde vir jou geld te kry mits jy jou nie ‘n gat in die kop laat praat nie en die spyskaarte en pryse noukeurig vergelyk. Dis veral noodsaaklik as ‘n mens lief is vir die Noordsee se inwoners soos tongvis en die verskillende skaaldiere.
Na ons “roofkykery” by die Ommegang is ons reguit restaurant toe, en ons KWV-aanhanger was sowaar op sy pos. Sy ooglopende plesier om ons weer te sien het oorgeslaan in opregte vreugde toe ek sy geskenk aan hom oorhandig. Na herhaalde bedankings en komplimente het hy summier vir ons die beste tafel in die restaurant geannekseer, en ons die heel aand soos koninklikes gepamperlang.